b'\n_START_ARTICLE_\nSapa Inka\n_START_PARAGRAPH_\nSapa Inka (od ke\xc4\x8duanskog: jedini Inka), apsolutni vladar Kraljevstva Cuzco i kasnije, Carstva Inka. Bio je politi\xc4\x8dki, vojni i vjerski poglavar dr\xc5\xbeave, a narod ga je \xc5\xa1tovao kao sina boga Sunca, Intija. Njegova mo\xc4\x87 bila je apsolutna, osobno je vodio vojsku i kretao se s dvorskom pratnjom po carstvu, kako bi osobno nadzirao javne slu\xc5\xbebe i osiguravao politi\xc4\x8dki poredak. Kao izaslanik boga na Zemlji, obna\xc5\xa1ao je i religijske funkcije te je vodio religijske ceremonije._NEWLINE_Vlast Sapa Inke bila je nasljedna. Imao je pravo na poligamiju, ali njegov nasljednik na prijestolju mogao je biti isklju\xc4\x8divo najstariji sin ro\xc4\x91en u braku s njegovom sestrom, obi\xc4\x8dno najstarijom, koja bi udajom za brata dobila po\xc4\x8dasnu titulu Coya).'